Dvije ribarice su isplovile do crte razgraničenja u Savudrijskoj vali, slovenska policija ih je upozorila, ali stanje je mirno, rekao je savudrijski ribar i aktivist Danilo Latin u subotu, dva dana nakon odluke Arbitražnog suda u Hagu o graničnom sporu koju Hrvatska ne priznaje, budući da se iz spora povukla zbog slovenske povrede postupka.

Latin je rekao da su u subotu dvije hrvatske ribarice isplovile do dosadašnje crte razgraničenja u Savudrijskoj vali.

Jutros je slovenska policija upozorila ribara Ezija Kocijančića da se sa svojim ribarskim brodom nalazi u slovenskim teritorijalnim vodama. Kasnije je još jedna ribarica u pratnji dva plovila hrvatske policije isplovila u namjeri da položi mreže u moru, tada došlo do "bliskog verbalnog susreta" između hrvatske i slovenske pomorske policije, kazao je Latin. Nakon polaganja mreža, ribarica se vratila u matičnu luku i situacija na moru mirna, ispričao je Latin.

- Za sve nas ribare i danas je još jedan uobičajeni radni dan, neovisno o toj odluci o arbitraži - rekao je Latin.

Ponovio je kako očekuje da Vlada i Sabor "ustraju u svojoj odluci da za Hrvatsku odluka Arbitražnog suda nije obvezujuća".

Arbitražni sud za granični spor između Hrvatske i Slovenije odlučio je da najveći dio Piranskog zaljeva, odnosno Savudrijske vale pripada Sloveniji, te da Slovenija kroz hrvatske teritorijalne vode dobija spojnicu (junction) svojih teritorijalnih voda i međunarodnog mora.

Republika Hrvatska se iz arbitražnog sporazuma povukla temeljem jednoglasne odluke Hrvatskog sabora krajem srpnja 2015., utvrdivši da je arbitraža nepovratno kontaminirana teškom slovenskom povredom toga postupka,

Premijer Andrej Plenković u četvrtak je nakon objave arbitražne odluke poručio da ona Hrvatsku ni na koji način ne obvezuje niti je Hrvatska namjerava primjenjivati.